LT Europos Sąjungos oficialusis leidinys C 403/20

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 403/10)

Šiuo paskelbimu suteikiama teisė pareikšti prieštaravimą pakeitimo paraiškai pagal Reglamento (ES) Nr. 1151/2012 (1) 51 straipsnį.

PARAIŠKA DĖL PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO

Pakeitimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„SCHWÄBISCHE SPÄTZLE“ / „SCHWÄBISCHE KNÖPFLE“

ES Nr.: DE-PGI-0105-01384 – 12.10.2015

SKVN ( ) SGN ( X )

1. Pareiškėjų grupė ir teisėtas interesas

Schutzgemeinschaft Schwäbische Spätzle

Adresas : Dottingerstraße 69 72525 Münsingen DEUTSCHLAND

Teisėtas interesas:

Šios paraiškos ir pirminės paraiškos teikėjas yra tas pats subjektas. „Schutzgemeinschaft Schwäbische Spätzle“ yra aptariamojo gaminio gamintojų ir perdirbėjų susivienijimas.

2. Valstybė narė arba trečioji šalis

Vokietija

3. Keičiamos produkto specifikacijos dalys

— ☐ Produkto pavadinimas — ☒ Produkto aprašymas — ☐ Geografinė vietovė — ☐ Kilmės įrodymas — ☒ Gamybos metodas — ☒ Ryšys su geografine vietove — ☐ Ženklinimas — ☐ Kita [patikslinkite]

4. Pakeitimo (-ų) rūšis

— ☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą — ☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

b) Aprašymas

1) Pirmajame sakinyje po žodžių „gaminiai iš tešlos su šviežiais kiaušiniais“ įterpiama: „(džiovinti tešlos gaminiai) ar su kiaušinių mase ir (arba) šviežiais kiaušiniais (švieži tešlos gaminiai)“.

2) Pirmosios pastraipos pabaigoje įterpiami šie sakiniai iš e punkto „Gamybos metodas“: „Schwäbische Spätzle“ / „Schwäbische Knöpfle“ parduodami kaip švieži tešlos gaminiai, skirti suvartoti iš karto, arba jie gali būti pasterizuoti ir (arba) atvėsinti ar užšaldyti. Be to, „Spätzle“ parduodami kaip ilgai laikyti tinkami džiovinti tešlos gaminiai.

3) Skyrelyje „Sudėtis“: — pirmajame sakinyje po žodžių „kruopos, švieži kiaušiniai“ įterpiama: „(džiovinti „Spätzle / Knöpfle“) ar kiaušinių masė ir (arba) švieži kiaušini (švieži „Spätzle / Knöpfle“)“, — skyrelio gale įterpiamas šis sakinys: „Švieži „Schwäbische Spätzle“ / „Schwäbische Knöpfle“ gali būti patepti neutralaus skonio, spalvos nesuteikiančiu aliejumi.“

4) Skyrelyje „Savybės“: — kiaušinių kokybės duomenys pakeičiami taip: „Džiovintiems „Schwäbische Spätzle“ / „Schwäbische Knöpfle“ naudojamų kiaušinių kokybė: švieži kiaušiniai, atitinkantys tešlos gaminių taisykles (Leitsätze für Teigwaren). Šviežiems „Schwäbische Spätzle“ / „Schwäbische Knöpfle“ naudojamų kiaušinių kokybė: kiaušinių masė ir (arba) švieži kiaušiniai, atitinkantys tešlos gaminių taisykles.“, — po žodžių „Kruopų kokybė“ vietoj „… arba speltos miltai“ turi būti: „… ir (arba) speltos kruopos“, — po žodžių „Šviežių „Spätzle“ miltų kokybė“ vietoj „kvietiniai arba speltos miltai“ turi būti „kvietiniai ir (arba) speltos miltai“, — skyrelio gale įterpiama: „Neutralaus skonio, spalvos nesuteikiantis aliejus: gali būti naudojamas šviežiems „Schwäbische Spätzle“ / „Schwäbische Knöpfle“ patepti.“

Pagrindimas

1) Šviežių „Spätzle / Knöpfle“ sudedamosios dalies „švieži kiaušiniai“ pakeitimas sudedamąja dalimi „kiaušinių masė“ Daugelis džiovintų tešlos gaminių gamintojų patys pramuša šviežius kiaušinius ir iškart juos sunaudoja, o šviežių tešlos gaminių gamintojai, išskyrus maitinimo įstaigas arba mažas amatininkų įmones, šios praktikos paprastai netaiko. Kadangi nepasterizuota kiaušinių masė labai greitai genda dėl mikroorganizmų veiklos, kyla grėsmė šios žaliavos ir kartu galutinio gaminio, visų pirma šviežių tešlos gaminių, saugai. Todėl šviežių tešlos gaminių gamintojai naudoja pasterizuotą kiaušinių masę, kurią tiekia pripažinti tiekėjai. Tiekėjai turi būti patvirtinti pagal ES veterinarinės ir maisto saugos reikalavimus ir periodiškai tikrinti tiek žaliavos (kiaušinių su lukštais), tiek galutinio produkto kokybę. Žaliavos tikrinimas – nuodugni reguliari pristatomos žaliavos kontrolė, kurią vykdant tikrinamos laikymo sąlygos, kiaušinio tuštumos dydis, o akredituotos išorės laboratorijos atlieka kenksmingų medžiagų analizę. Vėliau atliekama kiekvienos pasterizuotos kiaušinių masės partijos cheminių bei fizinių savybių analizė ir mikrobiologinė analizė, taip užtikrinama reikiama tiekiamo produkto sauga – šviežumas, tinkamumas vartoti ir savybių pastovumas. Šiuo atžvilgiu labai svarbūs duomenys apie kiaušinių šviežumą gaunami nustatant organinių rūgščių (pieno rūgšties, beta-hidroksi-sviesto rūgšties ir gintaro rūgšties) kiekį. Šviežius kiaušinius, atitinkančius tešlos gaminių taisykles, gali tiekti patvirtintos įmonės, jeigu pasterizuoti kiaušinių produktai per 24 valandas pristatomi tešlos gaminių gamintojams ir šie juos iškart sunaudoja. Tačiau šviežių tešlos gaminių gamintojams taikyti šią praktiką gamyboje sudėtinga, ypač po savaitgalio ar švenčių dienų. Kita vertus, tešlos gaminių taisyklėse nieko nepasakyta apie kiaušinių šviežumą, nustatytas tik laikotarpis, per kurį reikia sunaudoti pramuštus kiaušinius. Vis dėlto kiaušinių šviežumas, priklausantis nuo laikymo sąlygų, lemia produkto kokybę. Tačiau į šį veiksnį minėtose taisyklėse neatsižvelgiama. Neginčytina, kad naudojami tik A kategorijos kiaušiniai – tiek kiaušinių masė, tiek švieži kiaušiniai. Šviežiems tešlos gaminiams gaminti naudojamos pasterizuotos kiaušinių masės laikymo trukmė yra 14 dienų, skaičiuojant nuo kiaušinių padėjimo dienos. Šviežiems kiaušiniams išimtis nedaroma – jų laikymo trukmė neturi būti ilgesnė. Išdėstyti faktai rodo, kad kiaušinių masės naudojimas šviežiems „Spätzle / Knöpfle“ gaminti ne tik atitinka gamybos saugos reikalavimus, bet ir prilygsta šviežių kiaušinių naudojimui, o galutinio produkto kokybė dėl to nenukenčia.

2) Iš specifikacijos e punkto į a punktą perkeliamas aprašymas, kad siūloma įsigyti įvairiai paruoštų „Schwäbische Spätzle“ / „Schwäbische Knöpfle“ – šviežių ir džiovintų, nes jis temos požiūriu turi būti pateikiamas pastarajame punkte.

3) Aliejus kaip galima sudedamoji dalis Švieži tešlos gaminiai pagaminti nedžiovinami arba tik apdžiovinami. Kadangi juose yra daugiau vandens nei džiovintuose tešlos gaminiuose, jie sulimpa. Norint to išvengti, reikia juos patepti aliejumi. Taip švieži tešlos gaminiai išlaiko savo konsistenciją ir formą, užtikrinama geresnė gaminio kokybė, kai jis ruošiamas galutiniam vartotojui. Tešlos gaminius paprasčiau išberti iš pakuotės ir išvirti. Kadangi naudojamas neutralaus skonio spalvos nesuteikiantis aliejus, „Schwäbische Spätzle“ / „Schwäbische Knöpfle“ skonis ir spalva nesikeičia. Paruoštus tešlos gaminius, kurie bus laikomi, patepti aliejumi yra įprasta tiek maitinimo įstaigose, tiek namuose. Verdant džiovintus tešlos gaminius, į vandenį paprastai taip pat įpilama šiek tiek aliejaus, kad jie nesuliptų. Taigi aliejaus naudojimas šviežiems „Spätzle / Knöpfle“ patepti atitinka technologinius reikalavimus ir neturi neigiamo poveikio gaminio kokybei ir būdingoms savybėms.

4) Žodžių junginį „… arba speltos miltai“ pakeitus žodžių junginiu „… ir (arba) speltos kruopos“, viena vertus, ištaisyta akivaizdi klaida, kita vertus, paaiškinta gamintojų taikoma praktika, kad vienu metu gali būti naudojamos ir kviečių, ir speltos kruopos. Tas pats pasakytina apie žodžių junginio „kvietiniai arba speltos miltai“ pakeitimą žodžių junginiu „kvietiniai ir (arba) speltos miltai“.

e) Gamybos metodas

Pastraipos pabaigoje sakinys „o gaminant šviežius prireikus yra ataušinami, pasterizuojami ir dar kartą ataušinami iki 2–7 °C.“ pakeičiamas taip:

„o gaminant šviežius prireikus pasterizuojami ir tada ataušinami iki 2–7 °C arba užšaldomi.“

Pagrindimas

Tai redakcinio pobūdžio pakeitimas ir aiškinamasis papildymas, rodantis, kad švieži tešlos gaminiai gali būti ir užšaldomi. Tai, kad galima įsigyti užšaldytų „Schwäbische Spätzle“ / „Schwäbische Knöpfle“ matyti ir iš b punkte pateikto aprašymo.

f) Ryšys su geografine vietove

Produkto ypatumai

Pirmajame sakinyje po žodžių „gaminiai iš tešlos su šviežiais kiaušiniais“ įterpiama: „(džiovinti tešlos gaminiai) ar su kiaušinių mase ir (arba) šviežiais kiaušiniais (švieži tešlos gaminiai)“.

Pagrindimas

Pagrindimas, kodėl šviežių „Spätzle / Knöpfle“ aprašyme žodžių junginys „švieži kiaušiniai“ pakeistas žodžių junginiu „kiaušinių masė“, pateiktas b punkto „Aprašymas“ pakeitimo apraše.

BENDRASIS DOKUMENTAS

„SCHWÄBISCHE SPÄTZLE“ / „SCHWÄBISCHE KNÖPFLE“

ES Nr.: DE-PGI-0105-01384 – 12.10.2015

SKVN ( ) SGN ( X )

1. Pavadinimas (-ai)

„Schwäbische Spätzle“ / „Schwäbische Knöpfle“

2. Valstybė narė arba trečioji šalis

Vokietija

3. Žemės ūkio produkto arba maisto produkto aprašymas

3.1. Produkto rūšis

2.5 klasė. Tešlos gaminiai

3.2. Produkto, kurio pavadinimas nurodytas 1 punkte, aprašymas

„Schwäbische Spätzle“ / „Schwäbische Knöpfle“ yra primenantys namų gamybą, netaisyklingos formos, nelygaus, akyto paviršiaus gaminiai iš tešlos su šviežiais kiaušiniais (džiovinti tešlos gaminiai) ar su kiaušinių mase ir (arba) šviežiais kiaušiniais (švieži tešlos gaminiai). Juos gaminant tąsi tešla leidžiama tiesiai į verdantį vandenį ar vandens garus. Bendrojoje kalbos vartosenoje abiem šiais pavadinimais vadinamas tas pats gaminys iš tokios pačios tešlos ir juos galima pakeisti vieną kitu. „Schwäbische Spätzle“ / „Schwäbische Knöpfle“ gali būti įvairių formų – nuo storų iki plonų, nuo ilgų iki trumpų. Jos apibrėžti beveik neįmanoma, nes ribos labai nedidelės ir kiekviename regione skirtingai suprantamos.

„Schwäbische Spätzle“ / „Schwäbische Knöpfle“ parduodami kaip švieži tešlos gaminiai, skirti suvartoti iš karto, arba jie gali būti pasterizuoti ir (arba) atvėsinti ar užšaldyti. Be to, „Spätzle“ parduodami kaip ilgai laikyti tinkami džiovinti tešlos gaminiai.

Savybės

Spalva ir (arba) išvaizda: natūrali, nuo aukso spalvos geltonos iki šviesiai geltonos.

Forma: netaisyklingos formos gaminiai iš tešlos su kiaušiniais; paviršius nelygus, akytas; primena namų gamybą; forma įvairi – nuo storų iki plonų, nuo ilgų iki trumpų.

Konsistencija ir (arba) tekstūra: standūs, verdami neištyžta ir (arba) nesulimpa, paviršius nelygus.

Džiovintiems „Schwäbische Spätzle“ / „Schwäbische Knöpfle“ naudojamų kiaušinių kokybė: švieži kiaušiniai, atitinkantys tešlos gaminių taisykles (Leitsätze für Teigwaren).

Šviežiems „Schwäbische Spätzle“ / „Schwäbische Knöpfle“ naudojamų kiaušinių kokybė: kiaušinių masė ir (arba) švieži kiaušiniai, atitinkantys tešlos gaminių taisykles.

Kiaušinių kiekis kilogramui kruopų ar miltų:

džiovintuose „Schwäbische Spätzle“ / „Schwäbische Knöpfle“ – ne mažiau kaip du kiaušiniai kilogramui kruopų, dažniausiai į vieną kilogramą kruopų dedami keturi ar šeši kiaušiniai;

šviežiuose „Schwäbische Spätzle“ / „Schwäbische Knöpfle“ – ne mažiau kaip aštuoni kiaušiniai kilogramui kruopų ar miltų.

Kruopų kokybė: kietųjų kviečių kruopos ir (arba) speltos kruopos.

Šviežių „Schwäbische Spätzle“ / „Schwäbische Knöpfle“ miltų kokybė: kvietiniai ir (arba) speltos miltai.

Vandens kokybė: šviežias geriamasis vanduo.

Druska: gali būti, bet ne daugiau kaip 1 %.

Prieskoniai, žolelės, špinatai: gali būti.

Citrinų rūgštis: šviežiuose „Schwäbische Spätzle“ / „Schwäbische Knöpfle“ gali būti.

Neutralaus skonio, spalvos nesuteikiantis aliejus: šviežiuose „Schwäbische Spätzle“ / „Schwäbische Knöpfle“ gali būti.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

„Schwäbische Spätzle“ / „Schwäbische Knöpfle“ sudedamosios dalys – kruopos, švieži kiaušiniai (džiovinti „Spätzle / Knöpfle“) ar kiaušinių masė ir (arba) švieži kiaušiniai (švieži „Spätzle / Knöpfle“), geriamasis vanduo, galima pridėti druskos (ne daugiau kaip 1 %), prieskonių, žolelių ir špinatų. Į šviežius „Schwäbische Spätzle“ / „Schwäbische Knöpfle“ galima įdėti citrinų rūgšties, o kruopas visai ar iš dalies pakeisti miltais. Švieži „Schwäbische Spätzle“ / „Schwäbische Knöpfle“ gali būti patepti neutralaus skonio, spalvos nesuteikiančiu aliejumi.

3.4. Specialūs gamybos veiksmai, atliktini nustatytoje geografinėje vietovėje

Siekiant užtikrinti tradicinio ir regionui būdingo produkto autentiškumą ir nuolatinę aukštą kokybę, „Schwäbische Spätzle“ / „Schwäbische Knöpfle“ gamyba turi vykti nustatytoje geografinėje vietovėje. Šviežio ir džiovinto produkto gamybos etapai iki ataušinimo ar džiovinimo tie patys. Tradiciškai „Schwäbische Spätzle“ / „Schwäbische Knöpfle“ gaminami rankomis, tik nuo XX amžiaus pradžios pradėtos naudoti mašinos. Sudedamosios dalys sumaišomos ir masė minkoma tol, kol tešla tampa tąsi. Pradėjus naudoti tešlos minkymo mašinas šis procesas dažniausiai vyksta mechanizuotai. Tešlai suteikiama forma ir ji leidžiama į verdantį vandenį ar vandens garus. Reikalingas subtilus tešlos konsistencijos, reikiamos virimo temperatūros ir laiko pojūtis ir patirtis, standartiškai tai apibrėžti beveik neįmanoma. Ypač svarbūs gamintojų amatininkiški įgūdžiai ir regione sukaupta praktinė patirtis. Gaminant džiovintus „Schwäbische Spätzle“ / „Schwäbische Knöpfle“ jie pirmiausia apdžiovinami, vėliau galutinai išdžiovinami, o gaminant šviežius prireikus pasterizuojami ir tada ataušinami iki 2–7 °C arba užšaldomi.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo etiketėmis taisyklės

—

4. Glaustas geografinės vietovės apibūdinimas

Geografinė vietovė – Švabija – apima visą Badeną-Viurtembergą ir visą Bavarijos žemės Švabijos apygardą.

5. Ryšys su geografine vietove

Geografinės vietovės ypatumai

„Schwäbische Spätzle“ / „Schwäbische Knöpfle“ gamybos tradicija geografinėje vietovėje siekia šimtmečius ir švabiškai virtuvei turi didelę reikšmę. Ypač svarbūs gamintųjų amatininkiški įgūdžiai ir regione sukaupta praktinė patirtis. Tradiciškai „Spätzle“ gaminami rankomis – tešla plonu sluoksniu uždedama ant lentelės ir nuo jos specialiu grandikliu „nugremžiama“ į verdantį vandenį. Taip gauti leistinukai, vadinami „Spätzle vom Brett“ („Spätzle“ tiesiai nuo lentos), tebelaikomi ypatingu kokybės ženklu. Dėl darbo ekonomikos priežasčių geografinėje vietovėje jau XX amžiaus pradžioje pradėtos naudoti mašinos, kuriomis pagaminti „Schwäbische Spätzle“ / „Schwäbische Knöpfle“ primena namų gamybą, t. y. atrodo lyg pagaminti rankomis. Siekiant išlaikyti „Schwäbische Spätzle“ / „Schwäbische Knöpfle“ autentiškumą ir panašumą į namų gamybą, buvo užregistruoti pirmieji praktika pagrįsti patentai (plg., pvz., Deutsches Reichpatent 471046). Su „Spätzle“ gamybos žiniomis, Švabijos regione sukauptomis nuo ištakų iki dabartinių laikų, galima susipažinti daugelyje parodų (plg. „Spätzle und Knöpfle — Geschichte(n) rund um das Leibgericht der Schwaben“ („Spätzle“ ir „Knöpfle“ – istorija (-os) apie švabų mėgstamą patiekalą), rengėjas Blickfang: Alte Zeiten, Ofterdingenas; „Spätzle – Schaben, pressen, hobeln“ („Spätzle“ – gaminti, spausti, tarkuoti), Freilichtmuseum Beuren (Beuren muziejus po atviru dangumi). Daugybė kulinarinių konkursų ir keletas „Spätzle“ gamybos pasaulio rekordų patvirtina geografinės vietovės išskirtinumą, susiejamą su žmogiškaisiais veiksniais. Vietos gyventojų „Spätzle“ gamybos praktinė patirtis perduodama iš kartos į kartą ir turi didelę reikšmę vėlesnėms gaminio savybėms. „Spätzle“ gamybos tradicija Švabijoje siekia XVIII amžių. 1725 m. Viurtembergo tarybos narys ir asmeninis gydytojas Rosino Lentilio pavadinimais „Knöpflein“ ir „Spazen“ apibūdino „viską, kas gaminama iš miltų“ („alles was aus Mehl zubereitet wird“). Tuo metu spelta Švabijos-Alemanijos teritorijoje buvo plačiai paplitusi. Regione, kuriame vyravo smulkūs ūkeliai ir skurdas, nereiklus, net prastose žemėse derantis javas buvo labai populiarus. Kadangi speltos miltuose daug glitimo, dėl kurio sunkiais laikais tešla pavykdavo net ir be kiaušinių, „Schwäbische Spätzle“ / „Schwäbische Knöpfle“ gaminti iš pradžių naudota spelta. „Spätzle“ išpopuliarėjo Münsinger Alb regione. Prasidėjus industrializacijai ir gerėjant gyvenimui, „Schwäbische Spätzle“ / „Schwäbische Knöpfle“ iš paprasto kasdienio maisto tapo ypatingu patiekalu, valgomu per šventes. Viename 1937 m. Švabijos valstiečių ūkio aprašyme „Spätzle“ vadinamas šventiniu valgiu. Metais anksčiau gimtinę apdainavęs poetas Sebastian Blau „Spätzle“ pakėlė iki regioninės švabų tapatybės simbolio: „… die Spätzle sind das Fundament unserer Küche, der Ruhm unseres Landes, … das A und O der schwäbischen Speisekarte …“ („… „Spätzle“ yra mūsų virtuvės pamatas, mūsų šalies šlovė, … Švabijos valgiaraščio esmė …“). Geografinėje vietovėje, kuri šiaip yra geografiškai nepalankioje vietoje, dėl tradicinių regioninių „Spätzle“ gamybos procesų ir ištobulintų amatininkiškų įgūdžių gaminamas aukštos kokybės produktas. Šiandien „Schwäbische Spätzle“ / „Schwäbische Knöpfle“ yra beveik visų tešlos gaminių gamintojų ir gastronomų asortimente, o nuo devintojo dešimtmečio produktas sėkmingai eksportuojamas. Geografinėje vietovėje gyvenantiems žmonėms „Spätzle“ įgijo jų tapatybę formuojančią reikšmę. Didelę „Schwäbische Spätzle“ / „Schwäbische Knöpfle“ reikšmę švabiškai virtuvei, be kita ko, įrodo ir 1827 m. pirmą kartą išleistas romanas „Die Geschichte von den sieben Schwaben“ („Istorija apie septynis švabus“), kuriame pasakojama, kad Švabijoje įprasta per dieną valgyti penkis kartus – penkis kartus sriubą ir du kartus su ja „Knöpfle“ arba „Spätzle“ („dass man täglichs Tags fünf Mal ißt, und zwar fünf Mal Suppe, und zwei Mal dazu Knöpfle oder Spätzle“). Elise Henle 1892 m. aiškino, kad moteriai Švabijoje pridera mokėti gaminti „Spätzle“: „s isch koi richtigs Schwobe-Mädla, des net Spätzla kocha ka“. Naujaisiais laikais Švabijos rašytojas Siegfried Ruoß kulinarinėje knygoje „Schwäbische Spätzleküche“ (Švabiška „Spätzle“ virtuvė) priskaičiuoja per 50 Švabijos regione žinomų Spätzle receptų.

Produkto ypatumai

„Schwäbische Spätzle“ / „Schwäbische Knöpfle“ yra primenantys namų gamybą, netaisyklingos formos, nelygaus, akyto paviršiaus gaminiai, kitaip negu kiti tešlos gaminiai, iš tešlos su šviežiais kiaušiniais (džiovinti tešlos gaminiai) ar su kiaušinių mase ir (arba) šviežiais kiaušiniais (švieži tešlos gaminiai). Juos gaminant tąsi tešla leidžiama tiesiai į verdantį vandenį ar vandens garus, o gatavas produktas gali būti įvairių formų – nuo plonų iki storų, nuo ilgų iki trumpų. Tai vieninteliai tešlos gaminiai, pirmą kartą verdami jau gamybos metu. Drėgna tešla arba spaudžiama per skylėtą skardą, arba per ją laša į verdantį vandenį. Šio proceso metu tešlą galima ir pjaustyti.

Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

„Schwäbische Spätzle/Schwäbische Knöpfle“ ypatingumo ir jų geografinės kilmės priežastinis ryšys kyla iš ypač gero vardo, sietino su jų kilme. Tai yra tradiciniai Švabijos regionui būdingi tešlos gaminiai, žinomi ir vertinami ne tik šiame regione, bet ir už jo ribų. Tai patvirtina daugybė nacionalinės valdžios institucijos gautų nuomonių ir 2002 m. atlikta vartotojų apklausa.

Kad „Spätzle / Knöpfle“, kaip nacionalinis Švabijos patiekalas („schwäbisches Nationalgericht“), švabiškoje virtuvėje turi ypač didelę reikšmę ir yra labai vertinami, matyti iš daugybės literatūros šaltinių, spaudos straipsnių ir regioninių kulinarinių knygų.

Šiandien „Schwäbische Spätzle“ / „Schwäbische Knöpfle“ yra beveik visų tešlos gaminių gamintojų ir gastronomų asortimente, o nuo devintojo praėjusio šimtmečio dešimtmečio produktas sėkmingai eksportuojamas. Geras „Schwäbische Spätzle“ / „Schwäbische Knöpfle“ vardas pirmiausia sietinas su Švabijos regione taikoma tradicine gamyba ir gerai išugdytais amatininkiškais įgūdžiais – rankomis pagaminti „Spätzle“ vertinami labiausiai. NET juos gaminant mašinomis reikalingas subtilus pojūtis ir patirtis, todėl gamintojų amatininkiški įgūdžiai ir regione sukaupta praktinė patirtis ypač svarbūs. Taigi galima daryti išvadą, kad „Schwäbische Spätzle“ / „Schwäbische Knöpfle“ žinomumas glaudžiai susijęs su kilmės regionu.

„Schwäbische Spätzle“ / „Schwäbische Knöpfle“ gerai žinomi vartotojams ir dėl savo regioninės kilmės turi gerą vardą, sietiną su ilga jų, kaip tradicinio Švabijos regiono gaminio, tradicija bei šiame regione išugdytais „Spätzle“ gamybos amatininkiškais įgūdžiais – rankomis pagaminti „Spätzle“ laikomi ypatingu kokybės ženklu. Dar 1965 m. visoje šalyje Štutgarto vartotojų kooperacijos Konsumgenossenschaft Stuttgart e.G. atlikta apklausa parodė, kad labiausiai „Spätzle“ vertinami Štutgarto ir Roitlingeno regionuose. Ir Švabijos krašto literatūroje gausu eilėraščių, kuriuose apdainuojamas švabų mėgstamas patiekalas, pavyzdžiui, 1838 m. laikraštyje Schwarzwälder Bote išspausdinti eilėraščiai „Das Lob der Schwabenknöpfle“ (Pagyros švabų „Knöpfle“), „Schwäbische Leibspeisa“ („Švabų mėgstamas patiekalas“) ar „Spätzles-Lied“ („Spätzle“ daina). „Schwäbische Spätzle“ / „Schwäbische Knöpfle“ minimi ir daugybėje švenčių bei papročių, pristatomi turistams per tradicinių patiekalų savaites ar kursus, seminarus ir „Spätzle“ gamybos konkursus. Pastaruoju metu „Schwäbische Spätzle“ / „Schwäbische Knöpfle“ tenka ir Švabijos regiono „kulinarinio ambasadoriaus“ vaidmuo.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

https://register.dpma.de/DPMAregister/blattdownload/marken/2016/26/Teil-7/20160701

(1) OL L 343, 2012 12 14, p. 1.